तैयार होकर लडकियाँ पुनः वैन में दिगपाल राठौड़ के घर लाई जाती थीं। यह दूसरा पड़ाव होता था। या यूँ कहिये 'वितरण विभाग '। यहाँ उन्हें 'भले लोगों' से मिलवाया जाता था। उसके बाद का काम एकदम सीधा और तय था। कोई सवाल नहीं। नताशा खुशकिस्मत थी। सलमा मैडम ने दिगपाल से पहले ही कह दिया था कि जबतक वे न कहें नताशा को कहीं और न भेजा जाय। सो नताशा - नई नवेली - एक बड़ी सी कोठी में जाने लगी। दिगपाल उसके मालिक को 'खडूस जैकरण' बुलाता था। खडूस सर्दी में पैजामा और अचकन पहनता था और गर्मी में धोती कुर्ता। पान की पीक अक्सर मुँह में भरे भरे ही बोलता था। अमिताभ बच्चन जैसी अंडाकार, खिचडी दाढ़ी- मूँछ के बीच उसके काले किष्ट दाँतोंवाली हँसी उसके काले रंग को और भी गहरा बना देती थी। एक दिन उसने नताशा से पूछा, “तेरा बापू घर आ गया क्या?”